তথ্যবিবরণী নম্বর: ২৮৬১

দিল্লীতে ফরেন করেসপন্ডেন্টস ক্লাবে মতবিনিময় সভায় পররাষ্ট্রমন্ত্রী

**বাংলাদেশে গণতন্ত্র চর্চা হয়**

নয়াদিল্লী (ভারত), ২৫ মাঘ (৮ ফেব্রুয়ারি) :

আজ দিল্লীতে ‘ফরেন করেসপন্ডেন্টস ক্লাব অভ সাউথ এশিয়া’র সম্মেলন কক্ষে সাংবাদিকদের সঙ্গে মতবিনিময় করেন পররাষ্ট্রমন্ত্রী ড. হাছান মাহ্‌মুদ।

ক্লাবের প্রেসিডেন্ট এস ভেঙ্কট নারায়ণ (S Venkat Narayan) এবং সেক্রেটারি প্রকাশ নন্দের (Prakash Nanda) পরিচালনায় ক্লাব পরিচালনা পর্ষদ ও আন্তর্জাতিক গণমাধ্যমের প্রতিনিধিবর্গ মন্ত্রীর বক্তৃতার পর উন্মুক্ত প্রশ্নোত্তরে অংশ নেন।

দ্বাদশ জাতীয় সংসদ নির্বাচন সম্পর্কে এক প্রশ্নের জবাবে মন্ত্রী বলেন, বাংলাদেশে গণতন্ত্র চর্চা হয়। গণতান্ত্রিক প্রক্রিয়ায় এবারও আমাদের দেশে নির্বাচন হয়েছে। নির্বাচন আমাদের দেশে একটি উৎসব। ৭ জানুয়ারি আমাদের দেশে উৎসবের আমেজে নির্বাচন হয়েছে।

সাম্প্রতিক সময়ে ইউরোপের বিভিন্ন দেশে নির্বাচনের পরিসংখ্যান তুলে ধরেন পররাষ্ট্রমন্ত্রী। তিনি জানান, ২০২১ সালে পর্তুগালে নির্বাচনে ২৯.৭ শতাংশ ভোট পড়ে, রোমানিয়ার নির্বাচনে ৩১.৮৪ শতাংশ এবং হংকংয়ের নির্বাচনে ৩০ শতাংশ ভোট পড়ে। এ দেশগুলোতে কোনো বিরোধী দল ছিল না।

হাছান মাহ্‌মুদ বলেন, নির্বাচনের পর বিভিন্ন দেশ আমাদের শুভেচ্ছা জানিয়েছে। গতকাল পর্যন্ত ৫৭টি দেশ প্রধানমন্ত্রী শেখ হাসিনা এবং নির্বাচিত সরকারকে শুভেচ্ছা ও অভিনন্দন জানিয়েছে। জাতিসংঘসহ ২০টি আন্তর্জাতিক সংগঠন শুভেচ্ছা ও অভিনন্দন জানিয়েছে।

সমাজ পরিবর্তনে সাংবাদিকরা ইতিবাচক ভূমিকা রাখতে সক্ষম, এ কথা উল্লেখ করে মন্ত্রী বলেন, বর্তমান সময়ে পৃথিবীজুড়ে সংবাদমাধ্যম বড় চ্যালেঞ্জের মুখোমুখি। এ সময় তিনি সামাজিক যোগাযোগ মাধ্যমে ছড়িয়ে পড়া বিভিন্ন ভুল ও মিথ্যা তথ্য সম্পর্কে সাংবাদিকদের সতর্ক থাকার আহ্বান জানান।

পররাষ্ট্রমন্ত্রী বলেন, অন্য যেকোনো দেশের সম্পর্কের সাথে কখনোই বাংলাদেশের সম্পর্ককে তুলনা করা যায় না। তবে, দক্ষিণ এশিয়া অঞ্চলের অগ্রগতি বজায় রাখতে প্রতিবেশী সকল রাষ্ট্রের সাথেই সদ্ভাব বজায় রাখা অত্যন্ত গুরুত্বপূর্ণ।

#

আকরাম/ফয়সল/রফিকুল/সেলিম/২০২৪/২২৩০ ঘণ্টা

তথ্যবিবরণী নম্বর: ২৮৬০

**বঙ্গবন্ধু স্টেডিয়ামের সংস্কার কাজ ডিসেম্বরের মধ্যে সম্পন্ন হবে**

 **-- যুব ও ক্রীড়া মন্ত্রী**

ঢাকা, ২৫ মাঘ (৮ ফেব্রুয়ারি) :

বঙ্গবন্ধু জাতীয় স্টেডিয়ামের চলমান সংস্কার ও আধুনিকায়নের কাজ এ বছরের ডিসেম্বরের মধ্যেই সম্পন্ন হবে বলে জানিয়েছেন যুব ও ক্রীড়া মন্ত্রী নাজমুল হাসান।

মন্ত্রী আজ প্রথমবারের মতো বঙ্গবন্ধু স্টেডিয়ামের সংস্কার ও আধুনিকায়ন কাজ পরিদর্শন শেষে গণমাধ্যমের সাথে আলাপকালে এ কথা জানান।

মন্ত্রী বলেন, নির্দিষ্ট সময়ের মধ্যেই সংস্কার কাজ শেষ করা হবে। নির্ধারিত সময়ের মধ্যে স্টেডিয়ামের কাজ শেষ করার লক্ষ্যে একটি কমিটি গঠন করা হবে যেখানে মন্ত্রণালয়ের প্রতিনিধি, জাতীয় ক্রীড়া পরিষদের প্রতিনিধি, বাফুফের প্রতিনিধি ও একজন টেকনিক্যাল এক্সপার্ট থাকবে।

উক্ত কমিটি নির্ধারিত সময় অন্তর অন্তর মন্ত্রণালয়ের নিকট অগ্রগতি প্রতিবেদন দাখিল করবে। মন্ত্রণালয় লক্ষ্যমাত্রা থেকে পিছিয়ে পড়ছে কি না সেটি তারাই জানাবে। সকলের সম্মিলিত প্রচেষ্টায় নির্ধারিত সময়ের মধ্যেই স্টেডিয়ামের আধুনিকায়ন ও সংস্কার কাজ শেষ হবে বলে তিনি আশা প্রকাশ করেন ।

যুব ও ক্রীড়া সচিব ড. মহিউদ্দিন আহমেদ ও মন্ত্রণালয়ের ঊর্ধ্বতন কর্মকর্তাবৃন্দ, জাতীয় ক্রীড়া পরিষদ, বাফুফে ও সংশ্লিষ্ট ঠিকাদারি প্রতিষ্ঠানের প্রতিনিধিগণ এ সময় উপস্থিত ছিলেন।

#

আসিফ/ফয়সল/রফিকুল/সেলিম/২০২৪/২২৩০ ঘণ্টা

তথ্যবিবরণী নম্বর: ২৮৫৯

**গণতান্ত্রিক ধারা অব্যাহত রাখতে ভারত বাংলাদেশের পাশে ছিলো, আছে**

 **-- পররাষ্ট্রমন্ত্রী**

নয়াদিল্লী (ভারত), ২৫ মাঘ (৮ ফেব্রুয়ারি) :

পররাষ্ট্রমন্ত্রী ড. হাছান মাহ্‌মুদ বলেছেন, নির্বাচনবিরোধী দেশি-বিদেশি নানা ষড়যন্ত্র মোকাবিলা করে গণতান্ত্রিক ধারা অব্যাহত রাখতে ভারত বাংলাদেশ পাশে ছিলো, পাশে আছে। তিনি বলেন, গত কয়েক দশকে বাংলাদেশ ও ভারতের মধ্যে দ্বিপাক্ষিক সম্পর্ক অনন্য উচ্চতায় পৌঁছেছে। একে আরো এগিয়ে নিতে দুই দেশ কাঁধে কাঁধ মিলিয়ে কাজ করে যাবে।

মন্ত্রী আজ ভারতের নয়াদিল্লীতে বিবেকানন্দ ইন্টারন্যাশনাল ফাউন্ডেশন আয়োজিত ‘বাংলাদেশ-ভারত সম্পর্কের এক দশক’ শীর্ষক একক বক্তৃতায় এসব কথা বলেন। ফাউন্ডেশনের পরিচালক ড. অরবিন্দ গুপ্তের (Dr Arvind Gupta) পরিচালনায় ভারতে নিযুক্ত বাংলাদেশের হাইকমিশনার মো. মুস্তাফিজুর রহমান, বাংলাদেশে ভারতের পূর্বতন হাইকমিশনার ভিনা সিক্রি (Veena Sikri) প্রমুখ এ সময় উপস্থিত ছিলেন।

পররাষ্ট্রমন্ত্রী হাছান বলেন, বাংলাদেশ-ভারতের সম্পর্কটি রক্তের বন্ধনের। অন্য যে কোনো দেশের সম্পর্কের সাথে কখনোই বাংলাদেশের সম্পর্ককে এক করা যায় না। মহান মুক্তিযুদ্ধে ভারত সরকারের অবদান বাংলাদেশ সব সময় কৃতজ্ঞতার সাথে স্মরণ করবে।

প্রধানমন্ত্রী জননেত্রী শেখ হাসিনা এবং ভারতের প্রধানমন্ত্রী নরেন্দ্র মোদির নেতৃত্বে দু’দেশের সম্পর্কের সোনালী অধ্যায় চলছে উল্লেখ করে মন্ত্রী বলেন, দুই দেশ বাণিজ্য প্রসার, সন্ত্রাসদমন, জনযোগাযোগ বৃদ্ধি, বিদ্যুৎ ও জ্বালানি, শান্তি, নিরাপত্তাসহ গুরুত্বপূর্ণ ইস্যুতে একযোগে কাজ করছে। দু’দেশের মানুষের সমৃদ্ধি ও উন্নয়নে এই সম্মিলিত প্রয়াস অব্যাহত থাকবে, বলেন পররাষ্ট্রমন্ত্রী ড. হাছান মাহ্‌মুদ।

#

আকরাম/ফয়সল/রফিকুল/সেলিম/২০২৪/২২৩০ ঘণ্টা

তথ্যবিবরণী নম্বর: ২৮৫৮

**সরকার খাদ্য ব্যবস্থাপনা স্মার্ট করতে কাজ শুরু করেছে**

 **-- খাদ্যমন্ত্রী**

দিনাজপুর, ২৫ মাঘ (৮ ফেব্রুয়ারি) :

সরকার খাদ্য ব্যবস্থাপনা স্মার্ট করতে কাজ শুরু করেছে। অ্যাপসের মাধ্যমে মিলারদের ক্রয় বিক্রয় ও স্টক পরিস্থিতি মনিটরিং করা হবে বলে উল্লেখ করেছেন খাদ্যমন্ত্রী সাধন চন্দ্র মজুমদার।

আজ দিনাজপুর জেলা প্রশাসকের সম্মেলন কক্ষে ‘চালের বাজার নিয়ন্ত্রণে করণীয়’ শীর্ষক মতবিনিময় সভায় প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনার নির্দেশ দ্রব্যমূল্য সহনশীল করতে হবে। বাংলাদেশ আওয়ামী লীগের নির্বাচনি ইশতেহারেও এক নম্বর এজেন্ডা সেটা। সরকার চালের মূল্য সহনশীল করতে কাজ করছে। তিনি বলেন, মিল নেই, লাইসেন্স নেই এমন জায়গায়ও অবৈধ মজুত পাওয়া যাচ্ছে। দাম বাড়ানোর জন্য মিলমালিক, আড়তদার, পাইকারি ব্যবসায়ী, খুচরা ব্যবসায়ী ও কর্পোরেট কোম্পানিগুলো সবারই কিছু না কিছু দায় রয়েছে। সরকার লোন দিচ্ছে, বিদ্যুৎ দিচ্ছে তারপরও কেন মিলগুলো রুগ্ন হচ্ছে মিল মালিকদের এমন প্রশ্ন রেখে তিনি বলেন, লোন নিয়ে যদি অন্য কোথাও লগ্নি করেন তাহলে মিল তো রুগ্ন হবেই।

সাধন চন্দ্র মজুমদার বলেন, ২০ ফেব্রুয়ারির মধ্যে কৃষি মন্ত্রণালয় ধানের জাত ও সেই জাতের যৌক্তিক মূল্য নির্ধারণ করে দিতে সম্মত হয়েছে। এটি হলে মিল গেটে বস্তার গায়ে মিলারদের দায়িত্ব হবে চালের যৌক্তিক দাম লেখা। আমরা নতুন আইনও করছি, শীঘ্রই তা বাস্তবায়ন হবে বলেও উল্লেখ করেন মন্ত্রী।

বিশেষ অতিথি হুইপ ইকবালুর রহিম বলেন, দিনাজপুরে ভালোমানের চাল উৎপাদন হয়। সরকারকে এখানকার ব্যবসায়ীগণ বরাবরই চাল সরবরাহ করে থাকে। তবে অবৈধ মজুত কেউ করলে আইন মোতাবেক ব্যবস্থা নিতে হবে। যেসব লাইসেন্সবিহীন লোক মজুতদারি করছে তাদের নীতিমালার মধ্যে আনতে হবে। এসময় তিনি চালের ব্যবসায় সম্পৃক্ত কর্পোরেট প্রতিষ্ঠানগুলোকে নজরদারিতে রাখার অনুরোধ জানান।

দিনাজপুরের জেলা প্রশাসক শাকিল আহমেদের সভাপতিত্বে সভায় বিশেষ অতিথি হিসেবে আরো বক্তৃতা করেন খাদ্য মন্ত্রণালয়ের সচিব মোঃ ইসমাইল হোসেন ও খাদ্য অধিদপ্তরের মহাপরিচালক মোঃ সাখাওয়াত হোসেন। এছাড়া খাদ্য অধিদপ্তরের অতিরিক্ত মহাপরিচালক মোঃ আব্দুল্লাহ আল মামুন, আঞ্চলিক খাদ্য নিয়ন্ত্রক রংপুর মোঃ আশরাফুল ইসলাম ও জেলা খাদ্য নিয়ন্ত্রক মোঃ কামাল হোসেন উপস্থিত ছিলেন।

#

কামাল/ফয়সল/রফিকুল/সেলিম/২০২৪/২১৩০ ঘণ্টা

তথ্যবিবরণী নম্বর: ২৮৫৭

**আগামী দিনে বাংলাদেশ ও ইরানের মধ্যে বন্ধুত্ব আরো বৃদ্ধি পাবে**

 **-- পরিবেশমন্ত্রী**

ঢাকা, ২৫ মাঘ (৮ ফেব্রুয়ারি) :

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, বাংলাদেশ ও ইসলামি প্রজাতন্ত্র ইরান বিশ্বস্ত বন্ধু এবং গুরুত্বপূর্ণ অংশীদার। বিভিন্ন খাতে বর্ধিত ও অর্থবহ সম্পৃক্ততার মাধ্যমে আমাদের মধ্যকার বন্ধুত্ব আগামী দিনে আরো বৃদ্ধি পাবে। তিনি বলেন, প্রধানমন্ত্রী শেখ হাসিনার নতুন সরকার ইরানসহ মধ্যপ্রাচ্যের সব বন্ধুত্বপূর্ণ দেশগুলোর সঙ্গে একযোগে কাজ করতে প্রতিশ্রুতিবদ্ধ। পারস্পরিক সহযোগিতার মাধ্যমে আমরা উপকৃত হতে পারি।

আজ রাজধানীর গুলশানের একটি হোটেলে ইসলামি প্রজাতন্ত্র ইরানের ইসলামি বিপ্লব (জাতীয় দিবস) বিজয়ের ৪৫তম বার্ষিকী উদ্‌যাপন উপলক্ষ্যে আয়োজিত অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

মন্ত্রী বলেন, সরকারি পর্যায়ে সহযোগিতার পাশাপাশি, আমাদের দু’দেশের বেসরকারি খাতগুলোকে পারস্পরিক সুবিধার স্বার্থে আরো সমন্বিতভাবে ও সক্রিয় হয়ে কাজ করতে হবে। তিনি এই সুযোগটি কাজে লাগাতে সরকার, ব্যবসায়ী ব্যক্তিবর্গ এবং ইরানের উদ্যোক্তাদেরকে বাংলাদেশ সফর করার আমন্ত্রণ জানান। ব্যবসায় বিশেষ করে অবকাঠামো, বিদ্যুৎ ও জ্বালানি, কৃষিভিত্তিক ব্যবসা, আরএমজি, পর্যটন এবং আতিথেয়তা শিল্পে বিদেশি বিনিয়োগের জন্য বাংলাদেশ দীর্ঘমেয়াদী বিশেষ সুবিধা প্রদান করে।

ইরানের রাষ্ট্রদূত মানসুর চাভোশি নবগঠিত বাংলাদেশ সরকারকে অভিনন্দন জানান। তিনি প্রধানমন্ত্রী শেখ হাসিনার নেতৃত্বের ভূয়সী প্রশংসা করেন। তিনি বাংলাদেশের সঙ্গে দ্বিপাক্ষিক সম্পর্ক জোরদারে তার দেশের প্রতিশ্রুতি পুনর্ব্যক্ত করেন।

#

দীপংকর/ফয়সল/রফিকুল/সেলিম/২০২৪/২১০০ ঘণ্টা

তথ্যবিবরণী নম্বর : ২৮৫৬

**উন্নয়ন কর্মকান্ডে জনপ্রতিনিধিদের পরামর্শ গ্রহণের আহ্বান গণপূর্ত মন্ত্রীর**

চট্টগ্রাম, ২৫ মাঘ (৮ ফেব্রুয়ারি) ː

সরকারের সকল উন্নয়ন কর্মকাণ্ডে স্থানীয় জনপ্রতিনিধিদের পরামর্শ অধিকহারে গ্রহণের পরামর্শ দিয়েছেন গৃহায়ন ও গণপূর্তমন্ত্রী র আ ম উবায়দুল মোকতাদির চৌধুরী।

আজ চট্টগ্রাম সার্কিট হাউসের সম্মেলন কক্ষে চট্টগ্রাম উন্নয়ন কর্তৃপক্ষ, গণপূর্ত অধিদপ্তর চট্টগ্রাম জোন এবং জাতীয় গৃহায়ন কর্তৃপক্ষ চট্টগ্রামের অধীনে বাস্তবায়নাধীন বিভিন্ন উন্নয়ন প্রকল্পের অগ্রগতি পর্যালোচনা সভায় প্রধান অতিথির বক্তব্যে মন্ত্রী এ আহ্বান জানান।

মোকতাদির চৌধুরী বলেন, জনপ্রতিনিধিদের পরামর্শ উন্নয়ন কর্মকান্ডকে বেগবান, জনমুখী, সফল ও সার্থক করে তোলে। তাদের পরামর্শ গ্রহণ ও উন্নয়ন কর্মকান্ডে তাদের সম্পৃক্তি স্বচ্ছতা ও জবাবদিহিতা নিশ্চিত করার অন্যতম পূর্বশর্ত। তিনি বলেন, সরকারের উন্নয়ন কর্মকান্ড জনকল্যাণকে সর্বোচ্চ প্রাধান্য দিয়ে দেশপ্রেমে উদ্বুদ্ধ হয়ে কাজ করতে হবে। কর্মক্ষেত্রে বিদ্যমান সকল আইন-কানুন, বিধি-বিধান যথাযথভাবে মেনে চলতে হবে।

পরিবেশ সুরক্ষার ওপর গুরুত্ব দিয়ে মন্ত্রী বলেন, জলাশয় ভরাট করে উন্নয়ন কর্মকাণ্ড বাস্তবায়নে সতর্ক থাকতে হবে। যেকোনো কর্মকাণ্ডে পরিবেশ প্রতিবেশ রক্ষা করে প্রকল্প বাস্তবায়ন করতে হবে। বিশেষ করে সমন্বিত উন্নয়ন প্রকল্পে সকল দপ্তর ও সংস্থায় পরিকল্পনাবিদদের অন্তর্ভুক্ত করার ওপর তিনি জোর দেন। উন্নয়ন প্রকল্প বাস্তবায়নের পূর্বে তিনি প্রকল্পের সামাজিক ও পরিবেশগত প্রভাব পর্যালোচনার জন্য সংশ্লিষ্টদের দৃষ্টি আকর্ষণ করেন। যে কোনো প্রকল্প গ্রহণের পূর্বে প্রকল্পের সম্ভাব্য সমস্যাসমূহ পর্যালোচনা এবং সম্ভাব্য সমাধান সম্পর্কে পূর্ব প্রস্তুতি গ্রহণের ব্যাপারে তিনি গুরুত্বারোপ করেন।

অনুষ্ঠানে চট্টগ্রাম ১১ আসনের সংসদ সদস্য মোঃ আব্দুল লতিফ, চট্টগ্রাম সিটি কর্পোরেশনের মেয়র বীর মুক্তিযোদ্ধা রেজাউল করিম, গৃহায়ন ও গণপূর্ত মন্ত্রণালয়ের সচিব কাজী ওয়াছি উদ্দিন, গণপূর্ত অধিদপ্তরের প্রধান প্রকৌশলী মোহাম্মদ শামীম আখতার, চট্টগ্রাম উন্নয়ন কর্তৃপক্ষের চেয়ারম্যান জহিরুল আলম দোবাস, চট্টগ্রামের বিভাগীয় কমিশনার মোহাম্মদ তোফায়েল ইসলাম, চট্টগ্রামের জেলা প্রশাসক আবুল বাশার মোহাম্মদ ফখরুজ্জামানসহ জেলা ও বিভাগীয় পর্যায়ের বিভিন্ন দপ্তর সংস্থার কর্মকর্তাগণ উপস্থিত ছিলেন।

পরে চট্টগ্রাম সার্কিট হাউস সম্মেলন কক্ষে মন্ত্রী স্থানীয় আওয়ামী লীগ নেতৃবৃন্দের সাথে মতবিনিময় করেন।

#

রেজাউল/ফয়সল/রফিকুল/শামীম/২০২৪/১৯২০ঘণ্টা

তথ্যবিবরণী নম্বর: ২৮৫৫

**প্রধানমন্ত্রীর স্মার্ট বাংলাদেশ গড়তে শিক্ষার্থীদের আত্মনিয়োগ করতে হবে**

 **-- পার্বত্য প্রতিমন্ত্রী**

খাগড়াছড়ি, ২৫ মাঘ (৮ ফেব্রুয়ারি) :

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, শিক্ষার্থীদের প্রাতিষ্ঠানিক শিক্ষার পাশাপাশি কারিগরি শিক্ষার প্রতি গুরুত্ব দিতে হবে। সাথে সাথে সংস্কৃতি চর্চার প্রতিও গুরুত্ব দিতে হবে। লেখাপড়া করে যোগ্য নাগরিক হিসেবে গড়ে উঠে প্রধানমন্ত্রী শেখ হাসিনার স্মার্ট বাংলাদেশ গড়ার কাজে শিক্ষার্থীদের আত্মনিয়োগ করার আহ্বান জানান তিনি।

আজ খাগড়াছড়ি বালিকা উচ্চ বিদ্যালয় মিলনায়তনে আয়োজিত এসএসসি পরীক্ষার্থীদের বিদায় ও বার্ষিক ক্রীড়া প্রতিযোগিতায় বিজয়ীদের পুরস্কার বিতরণ অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

প্রতিমন্ত্রী বলেন, আজকের শিশুরাই আগামী দিনের ভবিষ্যৎ। আগামীতে তারাই স্মার্ট বাংলাদেশ বিনিমার্ণে কাজ করবে। দেশের উন্নয়নে যোগ্য নাগরিক হিসেবে কাজ করবে। একদিন তারাই বিশ্বের বুকে বাংলাদেশের জন্য সুনাম বয়ে আনবে।

খাগড়াছড়ি জেলা প্রশাসক মোঃ সহিদুজ্জামানের সভাপতিত্বে অনুষ্ঠানে স্বাগত বক্তব্য রাখেন বিদ্যালয়ের প্রধান শিক্ষক ও জেলা মাধ্যমিক শিক্ষা কর্মকর্তা (ভারপ্রাপ্ত) এস এম মোসলেম উদ্দিন। অন্যান্যের মধ্যে পুলিশ সুপার মুক্তা ধর পিপিএম (বার), পার্বত্য জেলা পরিষদের সদস্য ও মাধ্যমিক শিক্ষা বিভাগের আহ্বায়ক কল্যাণ মিত্র বড়ুয়া, বিদ্যালয়ের প্রাক্তন প্রধান শিক্ষক দেবব্রত চাকমাসহ খাগড়াছড়ি জেলার গণ্যমান্য ব্যক্তিবর্গ এ সময় উপস্থিত ছিলেন।

সভাশেষে বার্ষিক ক্রীড়া প্রতিযোগিতায় বিজয়ীদের মাঝে পুরস্কার তুলে দেন পার্বত্য প্রতিমন্ত্রী।

#

রেজুয়ান/ফয়সল/রফিকুল/সেলিম/২০২৪/২০২৫ ঘণ্টা

তথ্যবিবরণী নম্বর: ২৮৫৪

**স্মার্ট বাংলাদেশ বিনির্মাণে যুবসমাজকে যুগোপযোগী প্রশিক্ষণ প্রদান করা হবে**

 **-- যুব ও ক্রীড়া মন্ত্রী**

ঢাকা, ২৫ মাঘ (৮ ফেব্রুয়ারি) :

যুব ও ক্রীড়া মন্ত্রী নাজমুল হাসান বলেছেন, বঙ্গবন্ধুকন্যা প্রধানমন্ত্রী শেখ হাসিনার নেতৃত্বে বাংলাদেশ এখন বদলে যাওয়া একটি দেশের নাম। যে বাংলাদেশ এক সময় বিশ্বে পরিচিত ছিল বন্যা, খরা, দুর্ভিক্ষ ও দারিদ্র্যপীড়িত দেশ হিসেবে, সে বাংলাদেশ আজ বঙ্গবন্ধুকন্যার নেতৃত্বে এশিয়ার উদীয়মান অর্থনীতির দেশ। ইতোমধ্যে বিভিন্ন আন্তর্জাতিক জার্নালে বাংলাদেশকে একটি অমিত সম্ভাবনার দেশ হিসেবে চিহ্নিত করা হয়েছে।

মন্ত্রী আজ যুব উন্নয়ন অধিদপ্তরের প্রধান কার্যালয়ে আয়োজিত ‘নির্বাচনি ইশতেহার বাস্তবায়নে যুব উন্নয়ন অধিদপ্তরের করণীয়’ শীর্ষক কর্মশালায় প্রধান অতিথির বক্তব্যে এসব কথা বলেন।

মন্ত্রী বলেন, বঙ্গবন্ধু কন্যার নেতৃত্বে ডিজিটাল বাংলাদেশ প্রতিষ্ঠিত হয়েছে যা একসময় অকল্পনীয় ছিল। শত ষড়যন্ত্র ভেদ করে নিজস্ব অর্থায়নে পদ্মা সেতু নির্মিত হয়েছে। এখন, প্রধানমন্ত্রী শেখ হাসিনা ২০৪১ সালের মধ্যে উন্নত সমৃদ্ধ আধুনিক স্মার্ট বাংলাদেশ বিনির্মাণের ঘোষণা দিয়েছেন। আর স্মার্ট বাংলাদেশ বিনির্মাণে যুব সমাজের রয়েছে অগ্রগামী ভূমিকা।

মন্ত্রী আরো বলেন, আমাদের যুব সমাজ অত্যন্ত মেধাবী। তারা পারে না এমন কোনো কাজ নেই। এজন্য তাদেরকে যুব উন্নয়ন অধিদপ্তরের মাধ্যমে চতুর্থ শিল্পবিপ্লবের সাথে সঙ্গতি রেখে আধুনিক ও যুগোপযোগী প্রশিক্ষণ প্রদান করা হবে। আর এ সকল প্রশিক্ষণে কোয়ান্টিটি থেকে কোয়ালিটির ওপর বেশি গুরুত্বারোপ করা হবে।

কর্মশালায় যুব উন্নয়ন অধিদপ্তরের মহাপরিচালক ড. গাজী মোঃ সাইফুজ্জামানের সভাপতিত্বে বিশেষ অতিথির বক্তব্য রাখেন যুব ও ক্রীড়া সচিব ড. মহিউদ্দীন আহমেদ।

এর পূর্বে মন্ত্রী যুব উন্নয়ন অধিদপ্তরে স্থাপিত বঙ্গবন্ধুর প্রতিকৃতিতে ফুল দিয়ে শ্রদ্ধা নিবেদন করেন এবং বঙ্গবন্ধু কর্নার পরিদর্শন করেন।

#

আরিফ/ফয়সল/রফিকুল/সেলিম/২০২৪/২০৩০ ঘণ্টা

তথ্যবিবরণী নম্বর: ২৮৫৩

**নিত্যপণ্যের দাম কমাতে শুল্ক কমালো সরকার**

 **-- বাণিজ্য প্রতিমন্ত্রী**

ঢাকা, ২৫ মাঘ (৮ ফেব্রুয়ারি) :

আগামী রমজান মাসে নিত্যপ্রয়োজনীয় পণ্য ভোজ্য তেল, চিনি, খেজুর এবং চালের দাম কমাতে শুল্ক কমালো সরকার। ভোজ্যতেল আমদানিতে শুল্ক ১৫ শতাংশ থেকে কমে ১০ শতাংশ এবং খেজুর আমদানি শুল্ক ২৫ শতাংশ থেকে কমে ১৫ শতাংশ হয়েছে।

বাণিজ্য প্রতিমন্ত্রী আহসানুল ইসলাম (টিটু) আজ মন্ত্রণালয়ে অফিসকক্ষে সাংবাদিকদের এসব কথা জানান।

চিনি আমদানি শুল্ক কমেছে জানিয়ে বাণিজ্য প্রতিমন্ত্রী বলেন, অপরিশোধিত চিনির আমদানি শুল্ক টনপ্রতি এক হাজার এবং পরিশোধিত চিনির শুল্ক টনপ্রতি দুই হাজার টাকা ধার্য করা হয়েছে। এদিকে চাল আমদানিতে সমস্ত আমদানি শুল্ক প্রত্যাহার করে রেগুলেটরি ডিউটি ২৫ শতাংশ থেকে কমিয়ে ৫ শতাংশ করা হয়েছে। তিনি বলেন, সরকার পণ্যের দাম যৌক্তিক পর্যায়ে রাখতে আন্তরিকভাবে চেষ্টা করছে। পণ্যমূল্য ভোক্তাদের নাগালে রাখতে পণ্য আমদানি শুল্ক কমানো তারই প্রতিচ্ছবি।

এর আগে প্রতিমন্ত্রী টিটু সেন্টার ফর এনআরবি প্রতিনিধিদলের সাথে বৈঠকে প্রবাসীদের বিনিয়োগের বিভিন্ন বিষয় নিয়ে আলাপ করেন। এরপর তিনি হস্তশিল্পের বাণিজ্যিক সম্প্রসারণ বিষয়ক সমস্যা ও সম্ভাবনা নিয়ে বাংলাদেশ হস্তশিল্প প্রস্তুতকারক ও রপ্তানিকারক সমিতি (বাংলাক্রাফট) এর প্রতিনিধিদলের সাথে বৈঠক করেন।

#

আসিফ/ফয়সল/রফিকুল/সেলিম/২০২৪/১৯৫০ ঘণ্টা

তথ্যবিবরণী নম্বর ː ২৮৫২

**বেশি করে খাদ্য উৎপাদন করতে পারলে কারো কাছে মাথা নত করতে হবে না**

 **- কৃষিমন্ত্রী**

গাজীপুর, ২৫ মাঘ (৮ ফেব্রুয়ারি) ː

ফসলের উৎপাদন বৃদ্ধির জন্য বেশি করে গবেষণা করতে কৃষি বিজ্ঞানী ও গবেষকদের নির্দেশ দিয়ে কৃষিমন্ত্রী ড.  মো. আব্দুস শহীদ বলেছেন, গবেষণা ছাড়া উৎপাদন বৃদ্ধির কোনো সুযোগ নেই। আমাদের প্রয়োজনীয় খাদ্য যদি আমরা বেশি করে উৎপাদন করতে পারি, তাহলে কারো কাছে মাথা নত করে দাঁড়াবার কোনো অবকাশ থাকবে না। কিন্তু  উৎপাদনে স্বয়ংসম্পূর্ণ হতে না পারলে আন্তর্জাতিক বাজারে দাম বৃদ্ধি, যুদ্ধ-রাজনৈতিক সংঘাত, রপ্তানি নিষেধাজ্ঞা প্রভৃতি কারণে প্রয়োজনের সময় বিদেশ থেকে আমদানি করা যাবে না। সেজন্য, ফসলের অভ্যন্তরীণ উৎপাদন আরো বৃদ্ধি করার জন্য আমাদের সর্বোচ্চ চেষ্টা করতে হবে। যেখানে যতটুকু সুযোগ আছে, তার সবটুকু কাজে লাগিয়ে উৎপাদন আরো বৃদ্ধি করতে হবে।

আজ গাজীপুরে বাংলাদেশ ধান গবেষণা ইনস্টিটিউট (ব্রি) মিলনায়তনে প্রতিষ্ঠানটির বার্ষিক গবেষণা পর্যালোচনা কর্মশালায় মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনার বলিষ্ঠ নেতৃত্বে সরকারের ধারাবাহিক কৃষিবান্ধব নীতির কল্যাণে বিগত ১৫ বছরে খাদ্য উৎপাদন ও খাদ্য নিরাপত্তায় বাংলাদেশ অভূতপূর্ব সাফল্য অর্জন করেছে। দেশ এখন চাল উৎপাদনে স্বয়ংসম্পূর্ণ। বিজ্ঞানীদের উদ্ভাবিত উন্নত জাতের ধান চাষের ফলে আগে যেখানে প্রতি বিঘাতে ৪-৫ মণ ধান হতো, সেখানে এখন বিঘাতে ৩০ মণের বেশি ধান উৎপাদন হয়। এর ফলে জনসংখ্যা বেড়ে বর্তমানে ১৭ কোটি হলেও দেশে খাদ্যের কোনো ঘাটতি নেই, সংকট নেই।

বাজারে সিন্ডিকেট ভাঙার কাজ শুরু করা হয়েছে জানিয়ে মন্ত্রী বলেন, বাজার নিয়ন্ত্রণে বাণিজ্য মন্ত্রণালয়, খাদ্য মন্ত্রণালয়, কৃষি মন্ত্রণালয় মিলে ঐক্যবদ্ধভাবে কাজ করছে। সেজন্য সিন্ডিকেট কীভাবে ধ্বংস করা যায় সেটির কাজ শুরু হয়েছে। হাটবাজারে যারা মজুতদারি করে তারা যেন এ হারাম ব্যবসা না করেন সে জন্য মন্ত্রী অনুরোধ করেন।

বিজ্ঞানীদের উদ্দেশে মন্ত্রী বলেন, ব্রির বিজ্ঞানীরা আরো বেশি করে গবেষণা করেন। উৎপাদন যাতে আরো বেশি হয়। আমাদের বিজ্ঞানীদের যে মেধা আছে, তারা আরো এগিয়ে যাবেন। আমাদের দেশের অর্থনীতির শতকরা ৮০ ভাগ নির্ভর করে কৃষির ওপর। কৃষিকে সেভাবে সাজিয়ে তুলতে পারলে আমাদের অভাব থাকবে না। দারিদ্র্য নির্মূল হয়ে যাবে।

কর্মশালায় বিশেষ অতিথি হিসাবে বক্তব্য রাখেন কৃষিসচিব ওয়াহিদা আক্তার। ব্রি’র মহাপরিচালক শাহজাহান কবীরের সভাপতিত্বে কৃষি গবেষণা কাউন্সিলের নির্বাহী চেয়ারম্যান শেখ মো. বখতিয়ার, বিএডিসি’র চেয়ারম্যান আব্দুল্লাহ সাজ্জাদ, কৃষি সম্প্রসারণ অধিদপ্তরের মহাপরিচাক বাদল চন্দ্র বিশ্বাস, আন্তর্জাতিক ধান গবেষণা ইনস্টিটিউটের বাংলাদেশ প্রতিনিধি হোমনাথ ভান্ডারি, খাদ্য ও কৃষি সংস্থার বাংলাদেশ প্রতিনিধি জিয়াওকুন শি প্রমুখ বক্তব্য রাখেন।

#

কামরুল/ফয়সল/রফিকুল/শামীম/২০২৪/১৮৩৫ঘণ্টা

তথ্যবিবরণী নম্বর ː ২৮৫১

**প্রধানমন্ত্রী শেখ হাসিনা শত চ্যালেঞ্জের মধ্যেও আমাদেরকে মেট্রোরেল উপহার দিয়েছেন**

 **- নৌপরিবহন প্রতিমন্ত্রী**

ঢাকা, ২৫ মাঘ (৮ ফেব্রুয়ারি) ː

নৌপরিবহন প্রতিমন্ত্রী খালিদ মাহমুদ চৌধুরী বলেছেন, প্রধানমন্ত্রী শেখ হাসিনা শত চ্যালেঞ্জের মধ্যেও আমাদেরকে মেট্রোরেল উপহার দিয়েছেন। মেট্রোরেল যাতে নির্মাণ না হয়, সেজন্য ভয়ঙ্কর হলি আর্টিজানের ঘটনা ঘটানো হয়। জাপানের সাথে আমাদের দীর্ঘদিনের সুসম্পর্ককে নষ্ট করার ষড়যন্ত্র করা হয়। ঢাকাবাসী যেন মেট্রোরেলের মতো পরিবেশ বান্ধব ও সময় সাশ্রয়ী একটি পরিবহন না পায় সেজন্য ষড়যন্ত্র করা হয়।

 প্রতিমন্ত্রী আজ মেট্রোরেলে করে বাংলাদেশ সচিবালয় স্টেশন থেকে আগারগাঁও স্টেশনে পৌঁছে সাংবাদিকদের এসব কথা বলেন।

প্রতিমন্ত্রী বলেন, আগে সচিবালয় থেকে আগারগাঁওয়ে যাওয়ার কথা চিন্তা করলেই মন খারাপ হয়ে হয়ে যেতো। এখন সেটা আনন্দের বিষয়। প্রধানমন্ত্রী শেখ হাসিনা সোনার বাংলা গড়ার যে চ্যালেঞ্জ নিয়েছিলেন, দিন বদলের চ্যালেঞ্জ নিয়েছিলেন সেটি আজ সফল হয়েছে, বাংলাদেশ এগিয়ে যাচ্ছে।

খালিদ মাহমুদ চৌধুরী বলেন, আগে মতিঝিল থেকে মিরপুর পর্যন্ত যাতায়াতে যাত্রীদের যানজটের ভোগান্তিতে পড়তে হতো। এখন সেটা নেই। মাত্র কয়েক মিনিটে যাতায়াত করা যাচ্ছে। তিনি বলেন, এখন মিরপুর রোডে গণপরিবহনে যাত্রীদের তেমন চাপ নেই। এমআরটি লাইনের বাকিগুলো চালু হলে ঢাকার পরিবেশ অনেক সুন্দর হয়ে যাবে।

প্রতিমন্ত্রী পরে আগারগাঁওয়ে বাংলাদেশ স্থলবন্দর কর্তৃপক্ষের প্রধান কার্যালয় পরিদর্শন করেন এবং সেখানে কর্মকর্তা-কর্মচারীদের সাথে মতবিনিময় করেন। এ সময় অন্যান্যের মধ্যে বাংলাদেশ স্থলবন্দর কর্তৃপক্ষের চেয়ারম্যান মোঃ জিল্লুর রহমান চৌধুরী, সদস্য মোঃ জাহাঙ্গীর আলম ও মোঃ মুসা, নৌপরিবহন মন্ত্রণালয়ের যুগ্ম সচিব মুন্সী মোঃ মনিরুজ্জামান এবং পরিচালনা পরিষদের সদস্য জিয়াউদ্দিন আহমেদ উপস্থিত ছিলেন।

মতবিনিময় সভায় প্রতিমন্ত্রী স্থলবন্দরের মাধ্যমে প্রতিবেশীদের সাথে ব্যবসা-বাণিজ্যের প্রসার ঘটানোর আহ্বান জানান।

#

জাহাঙ্গীর/ফয়সল/রফিকুল/শামীম/২০২৪/১৮১০ঘণ্টা

তথ্যবিবরণী নম্বর : ২৮৫০

**আগামী ১১ থেকে ২৫ মার্চ ২০২৪ পর্যন্ত**

**মাধ্যমিক পর্যায়ের বিদ্যালয়সমূহের শ্রেণি কার্যক্রম চালু রাখার সিদ্ধান্ত**

ঢাকা, ২৫ মাঘ (৮ ফেব্রুয়ারি) :

 আগামী ১১ থেকে ২৫ মার্চ ২০২৪ পর্যন্ত মোট ১৫ দিন সরকারি ও বেসরকারি মাধ্যমিক ও নিম্নমাধ্যমিক বিদ্যালয়সমূহের শ্রেণি কার্যক্রম চালু রাখার সিদ্ধান্ত হয়েছে।

 শিক্ষা মন্ত্রণালয়ের স্মারক নং ৩৭.০০.০০০০.০৭১.০৪.০০২.০২(অংশ)-৬৪০, তারিখ: ১৩ ডিসেম্বর ২০২৩ মূলে সরকারি ও বেসরকারি মাধ্যমিক ও নিম্নমাধ্যমিক বিদ্যালয়সমূহের ২০২৪ সালের (১৪৩০-১৪৩১ বঙ্গাব্দ) শিক্ষাবর্ষের ছুটির তালিকা ও শিক্ষাপঞ্জি আংশিক সংশোধন করা হয়েছে।

 নতুন সিদ্ধান্ত অনুযায়ী আগামী ১১ থেকে ২৫ মার্চ ২০২৪ পর্যন্ত মোট ১৫ দিন সরকারি ও বেসরকারি মাধ্যমিক ও নিম্নমাধ্যমিক বিদ্যালয়সমূহের শ্রেণি কার্যক্রম চালু থাকবে।

#

খায়ের/ফয়সল/রফিকুল/জয়নুল/২০২৪/১৯৩০ঘণ্টা

তথ্যবিবরণী নম্বর : ২৮৪৯

**অক্টোবর-ডিসেম্বর ২০২৩ মেয়াদে বিডা’র নিবন্ধিত শিল্পের ত্রৈমাসিক পরিসংখ্যান প্রকাশ**

ঢাকা, ২৫ মাঘ (৮ ফেব্রুয়ারি) :

 বাংলাদেশ বিনিয়োগ উন্নয়ন কর্তৃপক্ষ (বিডা)-এর অক্টোবর-ডিসেম্বর ২০২৩ মেয়াদে নিবন্ধিত শিল্পের ত্রৈমাসিক পরিসংখ্যান প্রকাশ করা হয়েছে। এ সময়ে মোট ২৮১টি শিল্প প্রতিষ্ঠান নিবন্ধিত হয়েছে। তন্মধ্যে ২৪৩টি শিল্প প্রতিষ্ঠানে স্থানীয়, ১৯টি শিল্প প্রতিষ্ঠানে শতভাগ বিদেশি এবং ১৯টি শিল্প প্রতিষ্ঠানে যৌথ বিনিয়োগ রয়েছে। নিবন্ধিত এ সকল প্রতিষ্ঠানে প্রস্তাবিত মোট বিনিয়োগের পরিমাণ ২ লাখ ৪৮ হাজার ৬৫১ দশমিক ৫৭ মিলিয়ন টাকা।

 স্থানীয় শিল্পখাতে প্রস্তাবিত মোট বিনিয়োগের ২ লাখ ৯ হাজার ২৪০ দশমিক ৮৮ মিলিয়ন টাকার মধ্যে কেমিক্যাল শিল্পখাতে সর্বাধিক ৪৯ হাজার ১৩৫ দশমিক ২১ মিলিয়ন টাকা বিনিয়োগ প্রস্তাবসহ পোশাক শিল্পখাতে ৪১ হাজার ১৯ দশমিক ৪১ মিলিয়ন টাকা, প্রকৌশল শিল্পখাতে ৩৯ হাজার ৭৬৫ দশমিক ৪২ মিলিয়ন টাকা, কৃষি শিল্পখাতে ৩০ হাজার ২৭৩ দশমিক ৩৮ মিলিয়ন টাকা এবং মুদ্রণ ও প্রকাশনা শিল্পখাতে ১৪ হাজার ৪৪৮ দশমিক ১০ মিলিয়ন পরিমাণ বিনিয়োগ প্রস্তাব পাওয়া গেছে। এতে নতুন করে মোট ১ লাখ ৪৯ হাজার ৪৬৭ সংখ্যক জনবলের কর্মসংস্থানের সম্ভাবনা রয়েছে।

 অন্যদিকে বৈদেশিক শিল্পখাতে প্রস্তাবিত বিনিয়োগের ৩৯ হাজার ৪১০ দশমিক ৬৯ মিলিয়ন টাকার মধ্যে প্রকৌশল শিল্পখাতে সর্বাধিক ২৯ হাজার ৫৫০ দশমিক ৯০ মিলিয়ন টাকা বিনিয়োগ প্রস্তাবসহ খাদ্য এবং এ সংক্রান্ত শিল্পখাতে ৫ হাজার ৬৯৮ দশমিক ১৭ মিলিয়ন টাকা, রাসায়নিক শিল্পখাতে ১ হাজার ৫৩৯ দশমিক ৫৭ মিলিয়ন টাকা, ট্যানারি ও চামড়া শিল্পখাতে ১ হাজার ১৪৮ দশমিক ৪৩ মিলিয়ন টাকা এবং পোশাক শিল্পখাতে ১ হাজার ২৪ দশমিক ৪৭ মিলিয়ন টাকার বিনিয়োগ প্রস্তাব পাওয়া গেছে। প্রস্তাবিত এই বিনিয়োগে নতুন করে মোট ৮ হাজার ৮৬৫ সংখ্যক জনবলের কর্মসংস্থানের সম্ভাবনা রয়েছে।

 বিডা’র এক প্রেস বিজ্ঞপ্তির মাধ্যমে এ তথ্য জানানো হয়েছে।

#

জাহিদ/ফয়সল/রফিকুল/জয়নুল/২০২৪/২০০০ঘণ্টা

তথ্যবিবরণী নম্বর : ২৮৪৮

**স্পেশাল অলিম্পিকের জন্য আলাদা বাজেট রাখা হবে**

 **--- সমাজকল্যাণ মন্ত্রী**

ঢাকা, ২৫ মাঘ (৮ ফেব্রুয়ারি) :

 সমাজকল্যাণ মন্ত্রী ডা. দীপু মনি বলেছেন, বিশেষ চাহিদাসম্পন্ন ক্রীড়াবিদরা স্পেশাল অলিম্পিকে রেকর্ড সংখক পদক জয় করে বিশ্বে দেশের ভাবমূর্তি উজ্জ্বল করেছে। তারা দেশের জন্য সম্মান বয়ে আনে। তাই এই গেমসের জন্য মন্ত্রণালয় থেকে আলাদা বাজেট রাখা হবে।

 মন্ত্রী আজ রাজধানীর ইঞ্জিনিয়ার্স ইনস্টিটিউশন মিলনায়তনে ‘স্পেশাল অলিম্পিক ওয়ার্ল্ডস গেমস্

বার্লিন-২০২৩’ বিজয়ীদের সংবর্ধনা অনুষ্ঠানে প্রধান অতিথির বক্তব্যে এসব কথা বলেন।

 মন্ত্রী বলেন, সরকার প্রতিবন্ধীদের নিয়েই দেশের উন্নয়নে বিশ্বাসী। আমাদের সামনে স্মার্ট বাংলাদেশের যে লক্ষ্য তা বাস্তবায়নের জন্য স্মার্ট নাগরিক দরকার। প্রতিবন্ধী জনগোষ্ঠীকে সকল ধরনের সহযোগিতা, শিক্ষা ও প্রশিক্ষণ দিয়ে স্মার্ট নাগরিকে পরিণত করতে হবে।

 মন্ত্রী বলেন, ১৫ বছর আগেও অটিজম কথাটার সঙ্গে কেউ পরিচিত ছিল না। অটিজম আক্রান্ত শিশুর পরিবার, অনেকক্ষেত্রে চিকিৎসকরাও এর সঙ্গে পরিচিত ছিল না। এই শিশুদের অভিশাপ হিসেবে চিন্তা করা হতো এবং বাবা মায়েরা একটি অভিশপ্ত জীবনযাপন করতেন। প্রধানমন্ত্রীর কন্যা অটিজম বিশেষজ্ঞ সায়মা ওয়াজেদের কারণে এ বিষয়ে সারাদেশের মানুষ সচেতন হয়েছে। এখন দেশের মানুষ জানে অটিজম কী, তাদের চিকিৎসার জন্য কী কী করতে হবে, কোথায় যেতে হবে। তাদের শিক্ষা, প্রশিক্ষণ ও বিনোদনের জন্য অনেক স্কুল প্রতিষ্ঠিত হয়েছে।

 প্রতিবন্ধী বিদ্যালয় নিয়ে সরকারের অবস্থান ব্যাখ্যা করতে গিয়ে মন্ত্রী বলেন, দেশে এখন একেকজন একটা করে অটিজম স্কুল খুলছে। সঠিকভাবে স্কুল খুলছে কি না, সেখানে এ জাতীয় স্কুলের প্রয়োজন আছে কি না এবং যারা স্কুল প্রতিষ্ঠা করছে তারা নীতিমালা মেনে করছে কি না সংশ্লিষ্টদের দেখতে হবে।

 মন্ত্রী বলেন, সরকার বিশেষ স্কুলের ক্ষেত্রে কোনো ধরনের আপস করবে না। বিশেষভাবে সক্ষম শিশুদের বিদ্যালয়ের মানের বিষয়ে কোনো আপস নেই। সমাজকল্যাণ মন্ত্রণালয় বিশেষ চাহিদা সম্পন্ন শিশুদের বিদ্যালয়ের পাঠ্যক্রম নতুন পাঠ্যক্রমের সাথে সামঞ্জস্যপূর্ণ করতে শিক্ষা মন্ত্রণালয়ের সঙ্গে কাজ করবে। এর আগে মন্ত্রী বার্লিন স্পেশাল অলিম্পিক ২০২৩’-এ পদক বিজয়ীদের হাতে সম্মাননা ও সনদ তুলে দেন।

 অনুষ্ঠানে সোশ্যাল ডেভেলপমেন্ট ফাউন্ডেশন (এসডিএফ) ঢাকা এর চেয়ারম্যান মোঃ আব্দুস সামাদের সভাপতিত্বে সমাজকল্যাণ সচিব মোঃ খায়রুল আলম সেখ ও সমাজসেবা অধিদপ্তরের মহাপরিচালক ড. আবু সালেহ মোস্তফা কামাল বিশেষ অতিথি হিসেবে বক্তব্য রাখেন।

#

জাকির/ফয়সল/রফিকুল/জয়নুল/২০২৪/১৯৩০ঘণ্টা

তথ্যবিবরণী নম্বর : ২৮৪৭

**নতুন রেলপথ নির্মাণ করে সারা বাংলাদেশকে রেল নেটওয়ার্কের আওতায় আনা হবে**

 **--- রেলপথ মন্ত্রী**

রাজবাড়ী, ২৫ মাঘ (৮ ফেব্রুয়ারি) :

 রেলপথ মন্ত্রী মোঃ জিল্লুল হাকিম বলেছেন, নতুন রেলপথ নির্মাণ করে সারা বাংলাদেশকে রেল নেটওয়ার্কের আওতায় আনা হবে। ট্রেনের যাত্রীদের সেবার মান বৃদ্ধি করে রেলকে একটি নিরাপদ পরিবহনে পরিণত করা হবে।

 আজ রাজবাড়ীর পাংশা-বালিয়াকান্দি ও কালুখালী মাদ্রাসা শিক্ষক-কর্মচারীবৃন্দের আয়োজনে পাংশা জর্জ সরকারি উচ্চ বিদ্যালয় মাঠে সংবর্ধনা অনুষ্ঠানে রেলমন্ত্রী এসব কথা বলেন।

 মন্ত্রী বলেন, কালোবাজারিদের বিরুদ্ধে কঠোর অবস্থানে যাবে রেলপথ মন্ত্রণালয়। ইতোমধ্যে এই চক্রের বেশ কয়েকজনকে গ্রেফতার করেছে আইনশৃঙ্খলা রক্ষাকারী বাহিনীর সদস্যরা। তিনি বলেন, এই অভিযান অব্যাহত থাকবে। আসন্ন ঈদযাত্রায় ট্রেনের টিকিট প্রাপ্তিতে সমস্যা হবে না, সকলে স্বস্তিতে টিকিট পাবে।

 মন্ত্রী বলেন, বিএনপি’র সময় রেলপথ ধ্বংস করা হয়েছিল। রেলে আগুন দিয়ে রেলপথকে ধ্বংস করতে চায় বিএনপি। এ সময় তিনি ট্রেনে যাত্রীদের খাবারের মান উন্নয়ন করার জন্য সংশ্লিষ্টদের নির্দেশ দেন।

 সংবর্ধনা অনুষ্ঠানে জেলা পরিষদের চেয়ারম্যান শফিকুল মোরশেদ আরুজ, পাংশা উপজেলা পরিষদের চেয়ারম্যান ফরিদ হাসান ওদুদ, পাংশা উপজেলা আওয়ামী লীগের সভাপতি খোন্দকার সাইফুল ইসলাম বুড়ো প্রমুখ বক্তব্য রাখেন।

#

সিরাজ/ফয়সল/রফিকুল/জয়নুল/২০২৪/১৯১০ঘণ্টা

তথ্যবিবরণী নম্বর ː ২৮৪৬

**বায়ুদূষণ রোধে গৃহীত বিইএসটি প্রকল্পকে সফল করতে সংশ্লিষ্টদের প্রতি পরিবেশমন্ত্রীর নির্দেশ**

ঢাকা, ২৫ মাঘ (৮ ফেব্রুয়ারি) ː

বায়ুদূষণ রোধে গৃহীত বিইএসটি প্রকল্পকে সবচাইতে সফল প্রকল্পে পরিণত করতে প্রকল্প বাস্তবায়ন সংশ্লিষ্ট কর্মকর্তাদের নির্দেশ দিয়েছেন পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী। তিনি বলেন, বায়ুদূষণ কমাতে শুধু প্রকল্পের আশায় বসে থাকলে চলবে না। জনস্বাস্থ্য বিবেচনায় প্রয়োজনে সরকারের অর্থায়নে বায়ু দূষণ রোধে কাজ করতে হবে।

আজ পরিবেশ অধিদপ্তর, আগারগাঁওয়ে ‘এনভায়রনমেন্টাল সাসটেইনেবিলিটি অ্যান্ড ট্রান্সফরমেশন বিইএসটি’ প্রকল্প বিষয়ে আয়োজিত এক পরামর্শক কর্মশালায় প্রধান অতিথির বক্তব্যে পরিবেশমন্ত্রী এসব কথা বলেন। কর্মশালায় সভাপতিত্ব করেন পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ।

জনগণের অর্থে নেয়া প্রকল্পের টাকা যাতে নষ্ট না হয় সেদিকে নজর আরো বাড়াতে হবে বলে জানান মন্ত্রী। তিনি বলেন, নির্ধারিত সময়ে নির্ধারিত বাজেটের মধ্যে প্রকল্পের কাজ শেষ করতে হবে। বায়ু দূষণ রোধে প্রকল্পের গুণগত লক্ষ্য যাতে অর্জিত হয় তা নিশ্চিত করতে হবে। তিনি বলেন, এ প্রকল্পকে সফল করতে প্রকল্পের চারটি কম্পোনেন্ট বাস্তবায়নকারী পরিবেশ অধিদপ্তর, বাংলাদেশ ব্যাংক, বিআরটিএ এবং বাংলাদেশ হাইটেক পার্ক অথরিটিকে সমন্বয়ের মাধ্যমে কাজ করতে হবে।

কর্মশালায় অর্থনৈতিক সম্পর্ক বিভাগের সচিব মোঃ শাহরিয়ার কাদের ছিদ্দিকী, বাংলাদেশ সড়ক পরিবহন কর্তৃপক্ষের চেয়ারম্যান নুর মোহাম্মদ মজুমদার, পরিবেশ অধিদপ্তরের মহাপরিচালক ড. আবদুল হামিদ, বিশ্বব্যাংকের অপারেশন ম্যানেজার গেইল মার্টিন, ডেপুটি কান্ট্রি ডিরেক্টর সিসিলিয়া কর্টেস প্রমুখ বক্তব্য রাখেন।

পরিবেশ, বন ও জলবায়ু পরিবর্তন মন্ত্রণালয়সহ বিভিন্ন মন্ত্রণালয়, সরকারি ও বেসরকারি প্রতিষ্ঠানের প্রতিনিধি, পরিবেশ বিশেষজ্ঞ ও সাংবাদিকগণ এতে উপস্থিত ছিলেন। কর্মশালায় প্রকল্পের লক্ষ্য, উদ্দেশ্য ও ফলাফল বাস্তবায়নকারী সংস্থা এবং অংশীজনদের মধ্যে সমন্বয় এবং প্রকল্পের চ্যালেঞ্জ ও অগ্রগতির উপায় নিয়ে আলোচনা করা হয়। কর্মশালায় উপস্থিত বিভিন্ন অংশীজন বিইএসটি প্রকল্পের বাস্তবায়নে তাদের সমর্থন ও সহযোগিতা প্রদানের আশ্বাস দেন।

#

দীপংকর/ফয়সল/রফিকুল/শামীম/২০২৪/১৭৪০ঘণ্টা

Handout Number : 2845

**Foreign Secretary host luncheon in honour of ASEAN Dhaka Committee**

Dhaka, 8 February:

 Foreign Secretary Ambassador Masud Bin Momen hosted a luncheon in honour of the ASEAN Dhaka Committee at the State Guest House, Padma, Dhaka today. The distinguished Heads of Missions and diplomats from ASEAN Missions in Dhaka, including Brunei Darussalam, Indonesia, Malaysia, the Philippines, Singapore, Thailand and Vietnam joined the event.

  Foreign Secretary highlighted some of the potential sectors for enhancing engagements with ASEAN Member States and sought their support towards becoming a Sectoral Dialogue Partner of ASEAN.

#

Masum Billah/Faisal/Rafiqul/Joynul/2024/1700 hour

তথ্যবিবরণী নম্বর : ২৮৪৪

**চারঘাটে নারী সমাবেশ ও মতবিনিময় সভা অনুষ্ঠিত**

রাজশাহী, ২৫ মাঘ (৮ ফেব্রুয়ারি) :

 রাজশাহীর চারঘাট উপজেলার শলুয়া ইউনিয়ন পরিষদের হলরুমে বার্ষিক কর্মসম্পাদন চুক্তি

(এপিএ)-এর আওতায় নারী সমাবেশ ও মতবিনিময় সভা অনুষ্ঠিত হয়েছে। আজ জেলা তথ্য অফিসের আয়োজনে এ নারী সমাবেশ ও মতবিনিময় সভা অনুষ্ঠিত হয়।

 শলুয়া ইউনিয়ন পরিষদের চেয়ারম্যান মোঃ আবুল কালাম আজাদ এর সভাপতিত্বে অনুষ্ঠানে প্রধান অতিথি হিসেবে উপস্থিত ছিলেন জেলা তথ্য অফিসের পরিচালক মোহাঃ ফরহাদ হোসেন। স্বাগত বক্তব্য রাখেন জেলা তথ্য অফিসের উপপরিচালক নাফেয়ালা নাসরিন।

 অনুষ্ঠানে প্রধানমন্ত্রী শেখ হাসিনার ১০টি বিশেষ উদ্যোগ, চলমান উন্নয়ন প্রকল্প, বাড়ির আশপাশে শাক-সবজির আবাদসহ সকল জমির সর্বোচ্চ ব্যবহারের ওপর গুরুত্বারোপ করা হয়।

 সভায় বক্তারা বাল্যবিয়ের কুফল, নারীশিক্ষার গুরুত্ব, শিশু ও মাতৃস্বাস্থ্য, নিরাপদ মাতৃত্ব, যৌতুক, নারী ও শিশু নির্যাতন প্রতিরোধ, মাদকের ভয়াবহতা, গুজব, সামাজিক যোগাযোগমাধ্যমের সদ্ব্যবহার, তথ্য অধিকার প্রভৃতি জনগুরুত্বপূর্ণ বিষয়ের ওপর আলোচনা করেন।

#

 তৌহিদ/ফয়সল/রফিকুল/জয়নুল/২০২৪/১৭৩০ঘণ্টা

তথ্যবিবরণী নম্বর ː ২৮৪৩

**গণমাধ্যমের উন্নয়নে দিনাজপুরে আঞ্চলিক তথ্য অফিসের মতবিনিময় সভা অনুষ্ঠিত**

রংপুর, ২৫ মাঘ (৮ ফেব্রুয়ারি) ː

গণমাধ্যমের উন্নয়নের লক্ষ্যে রংপুর আঞ্চলিক তথ্য অফিসের আয়োজনে আজ দিনাজপুর জেলা পরিষদ মিলনায়তনে এক মতবিনিময় সভা অনুষ্ঠিত হয়েছে। সভায় দিনাজপুর জেলার স্থানীয় দৈনিক পত্রিকার সাংবাদিকগণ অংশগ্রহণ করেন। সভায় সভাপতিত্ব করেন রংপুর আঞ্চলিক তথ্য অফিসের সিনিয়র তথ্য অফিসার মোঃ মামুন অর রশিদ। অনুষ্ঠানে বিশেষ অতিথি হিসাবে উপস্থিত ছিলেন দিনাজপুর জেলা তথ্য অফিসের সহকারী পরিচালক মোঃ আলমগীর কবির ও রংপুর আঞ্চলিক তথ্য অফিসের সহকারী তথ্য অফিসার মোঃ রুপাল মিয়া।

সভায় সিনিয়র তথ্য অফিসার মামুন অর রশিদ বলেন, সংবাদপত্র সমাজ ও রাষ্ট্রের দর্পণ। গণতান্ত্রিক রাষ্ট্রে গণমাধ্যমকে রাষ্ট্রের চতুর্থ স্তম্ভ বলা হয়। আর সাংবাদিকগণ হলেন এই চতুর্থ স্তম্ভের পরিচালক। সাংবাদিকগণ সরকারের উন্নয়ন কর্মকাণ্ডসহ সমাজের নানা অসংগতি ও দুর্নীতির চিত্র জনসম্মুখে তুলে ধরেন। সাংবাদিকতার নীতিমালা প্রসঙ্গে তিনি বলেন, সাংবাদিকদের সংবাদ পরিবেশনের ক্ষেত্রে পরিস্থিতিগত পরিমিতিবোধ বজায় রাখতে হবে। সাংবাদিকদের সাহসের সঙ্গে বস্তুনিষ্ঠ সংবাদ প্রকাশ করতে হবে এবং কোনোভাবেই তথ্যকে হত্যা করা যাবে না। তিনি লেখকস্বত্ব ও কপিরাইট আইন মেনে সংবাদ প্রকাশের জন্য সাংবাদিকদের আহ্বান জানান।

মতবিনিময় সভায় বাংলাদেশ প্রেস কাউন্সিল কর্তৃক প্রণীত সাংবাদিকদের অনুসরণীয় আচরণবিধি, সংবাদ লেখার ক্ষেত্রে ভাষাসংক্রান্ত প্রচলিত ভুল ও করণীয়, সংবাদপত্রের মান উন্নয়নে করণীয়, সাংবাদিকদের কল্যাণে সরকারের বিভিন্ন উদ্যোগ ও সাংবাদিক কল্যাণ ট্রাস্ট থেকে অনুদানপ্রাপ্তির আবেদন প্রক্রিয়া, সম্পাদক ও বার্তা সম্পাদকদের দায়িত্ব, ফিচার লেখার ক্ষেত্রে করণীয় প্রভৃতি বিষয় আলোচনা করা হয়।

উন্মুক্ত আলোচনায় অংশ নিয়ে সাংবাদিকগণ বলেন, সাংবাদিকদের দক্ষতা উন্নয়নে এ ধরনের মতবিনিময় সভার গুরুত্বপূর্ণ ভূমিকা রয়েছে। সাংবাদিকদের পেশাগত দক্ষতা বৃদ্ধিতে আঞ্চলিক তথ্য অফিস ও জেলা তথ্য অফিসের উদ্যোগে নিয়মিত মতবিনিময় সভা ও কর্মশালা আয়োজন করা প্রয়োজন। এ ধরনের আয়োজন করা হলে গণমাধ্যমের উন্নয়ন হবে এবং সাংবাদিকগণ উপকৃত হবেন। অনেক সীমাবদ্ধতার মধ্যেও স্থানীয় পত্রিকাসমূহ নিয়মিত প্রকাশিত হচ্ছে। সাংবাদিকগণ স্থানীয় সংবাদপত্রের উন্নয়নে সরকারের পৃষ্ঠপোষকতা কামনা করেন।

#

মামুন/ফয়সল/রফিকুল/শামীম/২০২৪/১৬২০ঘণ্টা

তথ্যবিবরণী নম্বর ː ২৮৪২

**পবিত্র শবেমেরাজ উপলক্ষ্যে জাতীয় মসজিদে আলোচনা সভা, দোয়া ও মোনাজাত অনুষ্ঠিত**

ঢাকা, ২৫ মাঘ (৮ ফেব্রুয়ারি) ː

পবিত্র শবেমেরাজ ১৪৪৫ হিজরি উদ্‌যাপন উপলক্ষ্যে আজ ইসলামিক ফাউন্ডেশনের উদ্যোগে বায়তুল মুকাররম জাতীয় মসজিদে ‘পবিত্র শবেমেরাজের গুরুত্ব ও তাৎপর্য’ শীর্ষক আলোচনা সভা, দোয়া ও মোনাজাত অনুষ্ঠিত হয়েছে।

অনুষ্ঠানে সভাপতিত্ব করেন দিনি দাওয়াত ও সংস্কৃতি বিভাগের পরিচালক মোঃ আনিছুর রহমান সরকার। আলোচনা করেন জামেয়া মোহাম্মদিয়া আরাবিয়্যাহ মাদ্রাসার মুহতামিম ও শায়খুল হাদিস মুফতি খালেদ সাইফুল্লাহ। অনুষ্ঠানে ইসলামিক ফাউন্ডেশনের পরিচালক ড. সৈয়দ শাহ এমরান, ড. মোহাম্মদ হারুনূর রশীদ, ফাউন্ডেশনের কর্মকর্তা-কর্মচারী ও সাধারণ মুসল্লিগণ উপস্থিত ছিলেন।

#

শায়লা/ফয়সল/রফিকুল/শামীম/২০২৪/১৬০৫ঘণ্টা

তথ্যবিবরণী নম্বর ː ২৮৪১

**বিএনপিসহ কিছু রাজনৈতিক দল তাদের এজেন্ডা বাস্তবায়নের জন্য বিরোধীতা করছে**

 **- বস্ত্র ও পাট মন্ত্রী**

ঢাকা, ২৫ মাঘ (৮ ফেব্রুয়ারি) ː

বিএনপিসহ কিছু রাজনৈতিক দল তাদের সুনির্দিষ্ট এজেন্ডা বাস্তবায়নের জন্য  সরকারের বিরোধিতা করছে বলে মন্তব্য করেছেন বস্ত্র ও পাট মন্ত্রী জাহাঙ্গীর কবির নানক।

আজ ঢাকার মোহম্মদপুরের আজিজ মহল্লায় শীতার্তদের মাঝে শীতবস্ত্র বিতরণ অনুষ্ঠানে মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনা অনেক ধৈর্য্য ও বিচক্ষণতার সাথে মিয়ানমার সংকট ও রোহিঙ্গা ইস্যু মোকাবিলা করছেন। বর্তমানে মিয়ানমারে যে পরিস্থিতি চলছে তা তাদের অভ্যন্তরীণ বিষয়। আমাদের সীমান্তরক্ষী বাহিনী বর্ডার গার্ড বাংলাদেশ তাদের দায়িত্ব পালন করছে ও সতর্ক  রয়েছে।

শীতবস্ত্র বিতরণ অনুষ্ঠানে ঢাকা মহানগর উত্তর আওয়ামী লীগের সভাপতি শেখ বজলুর রহমানসহ স্থানীয় আওয়ামী লীগ ও সহযোগী সংগঠনের নেতাকর্মীরা উপস্থিত ছিলেন।

#

সৈকত/কামরুজ্জামান/ফাতেমা/রাসেল/আলী/মানসুরা/২০২৪/১২২৫ ঘণ্টা

তথ্যবিবরণী নম্বর ː ২৮৪০

**নিরাপদ খাদ্য নিশ্চিতে সবাইকে এগিয়ে আসতে হবে**

 **-খাদ্যমন্ত্রী**

ঢাকা, ২৫ মাঘ (৮ ফেব্রুয়ারি) ː

 নিরাপদ খাদ্য নিশ্চিতে সবাইকে এগিয়ে আসার আহ্বান জানিয়েছেন খাদ্যমন্ত্রী সাধন চন্দ্র মজুমদার।

আজ বঙ্গবন্ধু আন্তর্জাতিক সম্মেলন কেন্দ্রের হল অভ ফেইমে সেইফ ফুড কার্নিভালের উদ্বোধন অনুষ্ঠানে প্রধান অতিথির বক্তব্যে মন্ত্রী একথা বলেন।

 খাদ্যমন্ত্রী বলেন, মানসম্মত খাবার পেতে হলে একটু খরচ বেশি হয়। প্রয়োজনে অল্প খাবো কিন্তু মানসম্মত খাবার খাবো এই মানসিকতা তৈরি করতে হবে। সস্তা পেলেই বেশি খাওয়ার প্রবণতা থাকে। সেক্ষেত্রে গুণগতমান নিশ্চিতের পরেই পণ্য কেনা উচিৎ বলে মন্তব্য করেন মন্ত্রী। তিনি বলেন, একসময় আমাদের দেশ থেকে প্রচুর চিংড়ি রপ্তানি হতো। কিন্তু ক্ষতিকর জেলি মেশানোর পর থেকে রপ্তানি কমে যেতে শুরু করে। বিদেশে মানসম্মত পণ্যের চাহিদা আছে উল্লেখ করে তিনি বলেন, বিদেশে রপ্তানি করতে হলে মানসম্মত পণ্য নিশ্চিত করতে হবে। বিদেশি ক্রেতাদের আস্থা অর্জন করে রপ্তানিযোগ্য পণ্য উৎপাদন বাড়াতে হবে।

 মন্ত্রী আরো বলেন, মসজিদের ইমাম যদি জুমার আগে নিরাপদ খাদ্য বিষয়ে মুসল্লীদের সচেতন করেন তাহলে সচেতনতা বাড়বে। স্কুলের শিক্ষকরা তার লেকচারের আগে ২ মিনিট নিরাপদ খাদ্য গ্রহণে উৎসাহিত করলে তা শিক্ষার্থীদের মধ্যে প্রভাব ফেলবে। এভাবে সবার অবস্থান থেকে এগিয়ে আসতে হবে। তিনি বলেন, দেশে একসময় খাদ্যের অভাব ছিলো, মঙ্গাও ছিলো। আমরা এখন সেখানে নেই। দানাদার খাদ্য উৎপাদনে স্বয়ংসম্পূর্ণ হয়েছি। এখন আমরা পুষ্টিকর ও নিরাপদ খাদ্য যাতে ভোক্তা পায় সেটা নিয়ে কাজ করছি।

নিরাপদ খাদ্য কর্তৃপক্ষের চেয়ারম্যান মোঃ আব্দুল কাইউম সরকারের সভাপতিত্বে অনুষ্ঠানে উপস্থিত ছিলেন খাদ্য মন্ত্রণালয়ের সচিব মোঃ ইসমাইল হোসেন।

#

কামাল/কামরুজ্জামান/ফাতেমা/রাসেল/আলী/মানসুরা/২০২৪/১২২৫ ঘণ্টা

তথ্যবিবরণী নম্বর : ২৮৩৯

**উন্নয়ন প্রকল্প বাস্তবায়নে বাংলাদেশের সক্ষমতার প্রশংসা করলেন ইফাদ প্রেসিডেন্ট**

ইতালি (রোম), ৮ ফেব্রুয়ারি :

 রোমে অবস্থিত জাতিসংঘের বিশেষায়িত প্রতিষ্ঠান আন্তর্জাতিক কৃষি উন্নয়ন তহবিল (ইফাদ) এর প্রেসিডেন্ট আলভারো ল্যারিও গ্রামীণ জনগোষ্ঠীর জীবনমান উন্নয়নে গৃহীত পদক্ষেপ, ব্যয়ন এবং ব্যবহারে সর্বোচ্চ পারফরম্যান্সের জন্য বাংলাদেশের ভূয়সী প্রশংসা করেছেন। এছাড়া, খাদ্য উৎপাদন, জলবায়ু, স্মার্ট এগ্রিকালচার, উন্নয়ন কার্যক্রমে নারী ও যুবকদের অন্তর্ভুক্ত করার ক্ষেত্রে বাংলাদেশের উল্লেখযোগ্য অর্জন এবং বিভিন্ন কর্মসূচি ও প্রকল্প বাস্তবায়নে বাংলাদেশের সক্ষমতার বিষয়টি উল্লেখ করেন ল্যারিও।

 ইতালিতে নিযুক্ত বাংলাদেশের রাষ্ট্রদূত মোঃ মনিরুল ইসলাম কর্তৃক আন্তর্জাতিক কৃষি উন্নয়ন তহবিলের স্থায়ী প্রতিনিধি হিসেবে পরিচয়পত্র প্রদান অনুষ্ঠানে ইফাদের প্রেসিডেন্ট গতকাল এসব কথা বলেন।

রাষ্ট্রদূত বলেন, পঁয়তাল্লিশ বছরের অধিক সময় ধরে ইফাদ ও বাংলাদেশের মধ্যে গভীর সম্পর্ক বিদ্যমান। ইফাদসহ অন্যান্য স্বনামধন্য আন্তর্জাতিক সংস্থাসমূহে প্রেসিডেন্টের কাজ করার অভিজ্ঞতা ও গভীর জ্ঞানের প্রশংসা করে রাষ্ট্রদূত বলেন, সারাবিশ্বের গ্রামীণ জনগোষ্ঠী এবং প্রান্তিক অঞ্চলসমূহের জীবনমান উন্নয়নে যা গুরুত্বপূর্ণ ভূমিকা রাখছে। রাষ্ট্রদূত প্রধানমন্ত্রী শেখ হাসিনার নেতৃত্বে বাংলাদেশের অব্যাহত উন্নয়ন এবং কৃষিখাতে অসাধারণ অর্জনসমূহ তুলে ধরেন ।

 ইফাদ সদর দপ্তরে আয়োজিত অনুষ্ঠানটি ‘অন্তর্ভুক্তিমূলক উন্নয়ন’-এর ভিত্তিতে ক্ষুধা ও দারিদ্র্য দূরীকরণ এবং গ্রামীণ জীবনমান উন্নয়নে বাংলাদেশ ও ইফাদ উভয়ে ঘনিষ্ঠভাবে কাজ করার আশাবাদ ব্যক্ত করে। অনুষ্ঠানে দূতাবাসের বিকল্প স্থায়ী প্রতিনিধি মোঃ আল আমিন, প্রথম সচিব (রাজনৈতিক) আয়েশা আক্তার, প্রথম সচিব (রাজনৈতিক) মোঃ আশফাকুর রহমান এবং ইফাদের উচ্চপদস্থ কর্মকর্তাগণ উপস্থিত ছিলেন।

#

কামরুজ্জামান/ফাতেমা/আলী/আসমা/২০২৪/১৩৩০ ঘণ্টা

তথ্যবিবরণী নম্বর ː ২৮৩৮

**হাছান মাহ্‌মুদ-জয়শঙ্কর হৃদ্যতাপূর্ণ বৈঠক**

ভারত (নয়াদিল্লি), ৮ ফেব্রুয়ারি ː

ভারতের পররাষ্ট্রমন্ত্রী ড. এস জয়শঙ্করের সাথে দ্বিপাক্ষিক বিষয়ে বিস্তারিত আলোচনা হয়েছে বলে জানিয়েছেন দিল্লি সফররত পররাষ্ট্রমন্ত্রী ড. হাছান মাহ্‌মুদ ।

গতকাল দিল্লির হায়দ্রাবাদ হাউজে ভারতের পররাষ্ট্রমন্ত্রী ড. এস জয়শঙ্করের সাথে একান্ত ও দ্বিপাক্ষিক বৈঠক শেষে মন্ত্রী এ কথা বলেন।

পররাষ্ট্রমন্ত্রী বলেন, প্রধানমন্ত্রী শেখ হাসিনা এবং ভারতের প্রধানমন্ত্রী নরেন্দ্র মোদির নেতৃত্বে দু'দেশের পারস্পরিক সম্পর্ক যে নতুন উচ্চতায় পৌঁছেছে, সেটিকে আরো ঘনিষ্ঠ ও গভীর করার বিষয়ে আলোচনা হয়েছে।

সীমান্তে হত্যা নয়-সৌহার্দ্য বজায় রাখা, আন্তঃদেশীয় যোগাযোগ বৃদ্ধিতে চট্টগ্রাম ও মংলা বন্দরকে ভারতের ব্যবহারের কার্যকর সূচনা, বিদ্যুৎশক্তির উৎসজনিত সহায়তার পাশাপাশি রোহিঙ্গাদের পূর্ণ অধিকারসহ তাদের নিজ দেশ মিয়ানমারে প্রত্যাবাসন এবং মিয়ানমারে চলমান পরিস্থিতি নিয়েও একযোগে কাজ করার বিষয়ে আলোচনা হয়েছে।

আনুষ্ঠানিক বৈঠক পর্বে বাংলাদেশের হাইকমিশনার মো. মুস্তাফিজুর রহমান, ভারতের পররাষ্ট্র মন্ত্রণালয়ের যুগ্মসচিব স্মিতা পান্ট (Smita Pant) এবং দু'দেশের ঊর্ধ্বতন কর্মকর্তাবৃন্দ উপস্থিত ছিলেন।

পররাষ্ট্রমন্ত্রীর দায়িত্ব পাওয়ার পর ভারতের পররাষ্ট্রমন্ত্রী ড. এস জয়শঙ্করের আমন্ত্রণে প্রথম দ্বিপাক্ষিক সফরে গতকাল ভারতের জাতীয় নিরাপত্তা উপদেষ্টা অজিত দোভালের সাথে সরদার প্যাটেল ভবনে ড. হাছান মাহ্‌মুদ বৈঠক করেন। এ বৈঠক শেষে রাজঘাটে মহাত্মা গান্ধীর দাহস্থান ও স্মৃতিসৌধ চত্বরে ফুলেল শ্রদ্ধা নিবেদন করে সৌধ পরিদর্শন বইতে স্বাক্ষর করেন মন্ত্রী।

বিকেলে প্রেসক্লাব অভ ইন্ডিয়াতে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করেন পররাষ্ট্রমন্ত্রী। প্রেসক্লাবে ২০২১ সালে তথ্যমন্ত্রীর দায়িত্বে থাকাকালে হাছান মাহ্‌মুদের উদ্বোধন করা বঙ্গবন্ধু কর্নারটি তিনি ঘুরে দেখেন ও সাংবাদিকদের সাথে মতবিনিময় করেন।

#

আকরাম/কামরুজ্জামান/ফাতেমা/রাসেল/আলী/মানসুরা/২০২৪/১০০০ ঘণ্টা